**Ministru kabineta noteikumu projekta**

**„Grozījumi Ministru kabineta 2015. gada 2. jūnija noteikumos Nr. 279 „Ceļu satiksmes noteikumi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts šo jomu neskar. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2015. gada 2. jūnija noteikumos Nr. 279 „Ceļu satiksmes noteikumi”” (turpmāk – noteikumu projekts) sagatavots saskaņā ar Ceļu satiksmes likuma 3. panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Mērķis – pilnveidot mācību braukšanas nosacījumu piemērošanu praktisko mācību laikā, apgūstot traktortehnikas vadības prasmi, attiecīgi precizējot Ministru kabineta 2015. gada 2. jūnija noteikumus Nr. 279 „Ceļu satiksmes noteikumi” (turpmāk – Ceļu satiksmes noteikumi). Ceļu satiksmes noteikumu 197. punkts paredz, ka personai, kura mācās braukt ar mopēdu, motociklu, triciklu, kvadriciklu, automobili vai autobusu, jābūt klāt braukšanas mācību atļaujai vai dokumentam par tiesībām vadīt mehāniskos transportlīdzekļus. Pēc policijas darbinieku pieprasījuma šis dokuments jāiedod pārbaudei. Savukārt Ceļu satiksmes likuma 22. panta sestā daļa noteic, ka, piedaloties ceļu satiksmē, personai, kura mācās braukt ar mehānisko transportlīdzekli (izņemot trolejbusu), jābūt klāt braukšanas mācību atļaujai vai dokumentam par tiesībām vadīt mehāniskos transportlīdzekļus. Pēc policijas darbinieku pieprasījuma attiecīgās personas pienākums ir uzrādīt šo dokumentu. Ministru kabineta 2009. gada 3. februāra noteikumu Nr. 108 „Normatīvo aktu projektu sagatavošanas noteikumi” 3.2. apakšpunkts paredz, ka normatīvā akta projektā neietver normas, kas dublē augstāka vai tāda paša spēka normatīvā akta tiesību normās ietverto normatīvo regulējumu. Ņemot vērā, ka Ceļu satiksmes likuma 22. panta sestā daļa jau paredz nosacījumu par braukšanas mācību atļaujām, no Ceļu satiksmes noteikumu teksta tiek svītrots 197. punkts.Ceļu satiksmes noteikumi paredz aprīkot ar pazīšanas zīmi “Mācību transportlīdzeklis” automobili, ar kuru tiek veikti mācību braucieni ceļu satiksmē. Toties Ceļu satiksmes noteikumi šādu prasību neparedz traktortehnikai, ar kuru tiek veikts mācību brauciens ceļu satiksmē. Līdz ar to, ir izveidojusies situācija, ka traktortehnika, ar kuru tiek veikts mācību brauciens netiek vai daļēji tiek aprīkota ar pazīšanas zīmi “Mācību transportlīdzeklis”. Lai nodrošinātu vienotu normatīvo aktu izpratni, un lai uzlabotu drošību uz ceļiem, tas ir, lai apkārtējie transportlīdzekļu vadītāji būtu informēti, ka traktortehniku vada persona, kura mācās ar to braukt, noteikumu projekts paredz, ka mācību traktortehnikai ir jābūt aprīkotai ar attiecīgo pazīšanas zīmi. Tādejādi tiks nodrošināta vienota normu izpratne, neradot to interpretācijas iespējas. Ceļu satiksmes noteikumi paredz, kur mācību braucienu laikā automobīlī vai autobusā ir jāatrodas apmācāmai personai un kur apmācītājam. Uz traktortehniku šādas normas netiek attiecinātas un nav skaidrības kur ir jāatrodas traktortehnikas vadītprasmes apmācītājam. Lai veicinātu normatīvo aktu vienotu izpratni un nodrošinātu atbilstošu drošību ceļu satiksmē, noteikumu projekts paredz traktortehnikai līdzīgu kārtību, kā automobiļiem un autobusiem saistībā ar apmācītāju atrašanās vietām mācību braucienu laikā. Mācību braucienu laikā apmācītājam ir jāatrodas traktortehnikā un jāsēž pasažieru sēdeklī. Mācību braucieni ceļu satiksmē var notikt tikai ar tādu traktortehniku, kurai ražotājs ir paredzējis pasažieru sēdekli.  |
| 3. | Projekta izstrādē iesaistītās institūcijas | Valsts tehniskās uzraudzības aģentūra  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz personām, kuras vēlas iegūt noteiktu kategoriju traktortehnikas vadītāja tiesības.  |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās. Sabiedrības grupām un institūcijām projekta tiesiskais regulējums nemaina tiesības un pienākumus, ne arī veicamās darbības.  |
| 3. | Administratīvo izmaksu monetārs novērtējums | Traktortehnikas aprīkošanas ar pazīšanas zīmi “Mācību transportlīdzeklis” rada administratīvās izmaksās fiziskajām personām, kuras traktortehnikas apmācību veiks pašapmācību ceļā. Ņemot vērā, to ka pazīšanas zīmes “Mācību transportlīdzeklis” vidēji maksā no 35 līdz 50 *euro* centiem un to, ka uz vienu traktortehniku savienojumā ar piekabi ir nepieciešamas trīs šādas pazīšanas zīmes, tad viena traktortehnikas sastāva aprīkošana ar šo zīmi izmaksās no 1,05 līdz 1,50 *euro*.  Noteikumu projekts neietekmēs izglītības iestādes administratīvās izmaksas, kuras nodrošina traktortehnikas apmācību un no aģentūras ir saņēmušas mācību kartes, jo saskaņā ar Ministru kabineta 2010.gada 2.marta noteikumiem Nr.206 “Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību” izglītības iestāžu mācību traktortehnika jau tiek aprīkota ar pazīšanas zīmēm. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

 |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta noteikumu projekts „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība” (Valsts sekretāru 2018. gada 29. marta sanāksmes protokola Nr.13 29.§ VSS-326)  |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana |
| 2. | Sabiedrības līdzdalība projekta izstrādē | Informācija par noteikumu projektu sabiedriskajai apspriešanai no 10.05.2018. līdz 18.05.2018. tika ievietota tīmekļa vietnē [www.zm.gov.lv](http://www.zm.gov.lv)Noteikumu projekts elektroniski tika nosūtīts saskaņošanai Lauksaimniecības tehnikas ražotāju un tirgotāju asociācijai, biedrībai “Zemnieku saeima” un Lauksaimnieku organizāciju sadarbības padomei. |
| 3. | Sabiedrības līdzdalības rezultāti | Sabiedrības pārstāvji atbalsta noteikumu projektu, jo par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti.Saskaņošanas laikā iebildumi no sabiedrības pārstāvjiem un nevalstiskajām organizācijām netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts tehniskās uzraudzības aģentūra  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav.  |

Zemkopības ministrs Jānis Dūklavs

Guste 67027217

dace.guste@zm.gov.lv